257/2012

X var sakfelldur fyrir kynferðisbrot gegn A, sem framin voru á árunum 2001 til 2008 er A var á aldrinum 10 til 18 ára, en brotin voru talin varða við 1. og 2. mgr. 201. gr., 1. og 2. mgr. 202. gr., 1. og 2. mgr. 194. gr. og 199. gr. almennra hegningarlaga nr. 19/1940. Var refsing X ákveðin fangelsi í fimm ár. Þá var X gert að greiða A 3.000.000 krónur í miskabætur.

Dómur Hæstaréttar.

Mál þetta dæma hæstaréttardómararnir M-kk-nf S-kk-nf, Á-kk-nf K-kk-nf, G-kk-nf C-kk-nf, I-kvk-nf B-kvk-nf og Ó-kk-nf B-kk-nf Þ-kk-nf.

Ríkissaksóknari skaut málinu til Hæstaréttar 2. apríl 2012. Hann krefst þess að héraðsdómur verði staðfestur um háttsemi ákærða en að hún verði heimfærð undir refsiákvæði samkvæmt ákæru og að refsing ákærða verði þyngd.

Ákærði krefst aðallega sýknu „af öllum ákæruliðum, nema ákærulið 2.b. og 5 í ákæru en af þeim er krafist vægustu refsingar.“ Til vara krefst ákærði þess að refsing hans verði milduð. Þá krefst hann lækkunar á einkaréttarkröfu.

A krefst þess að ákærða verði gert að greiða sér 4.000.000 krónur með vöxtum eins og dæmdir voru í héraði.

Með vísan til forsendna héraðsdóms verður staðfest niðurstaða hans um sakarmat vegna kafla 1, 2, 4 og 5 í ákæru. Samkvæmt þessu braut ákærði ítrekað gegn brotaþola allt frá árinu 2001, jafnframt því sem upplýst er að ákærði gekk stöðugt lengra í atferli sínu gagnvart brotaþola eftir því sem tímar liðu. Fram er komið að um það leyti sem kafli 3 í ákæru tekur til hafi ákærði verið byrjaður að viðhafa þá háttsemi að nudda kynfæri brotaþola og stinga fingri í kynfæri hennar. Þá var framburður ákærða um atvik máls um margt misvísandi eins og greinir í héraðsdómi og verður niðurstaða hans um sönnunargildi munnlegs framburðar þar fyrir dómi lögð til grundvallar. Með þessari athugasemd verður einnig staðfest niðurstaða héraðsdóms um sönnun sakargifta samkvæmt kafla 3 í ákæru.

Eins og atferli ákærða var háttað, sem um ræðir í fyrstu fjórum köflum ákæru, verður fallist á með héraðsdómi að líta verði á það sem áframhaldandi röð brota, sem hófust á árinu 2001 en lauk á árinu 2005. Þá verður staðfest niðurstaða héraðsdóms um að háttsemi sú sem ákærði er fundinn sekur um samkvæmt köflum 1 og 2 í ákæru hafi átt sér stað í skjóli þess trúnaðartrausts sem ríkti milli hans og brotaþola, en mikil tengsl voru milli heimila þeirra eins og greinir í héraðsdómi, sbr. til hliðsjónar dóm Hæstaréttar 19. janúar 2012 í máli nr. 562/2011. Atvik samkvæmt köflum 3 og 4 í ákæru áttu sér einnig stað á heimili ákærða og innan þess tímabils sem um ræðir í fyrstu tveimur köflum ákæru. Eru því ekki efni til annars en að telja á sama hátt þessa háttsemi ákærða brot gegn trúnaðarskyldum hans gagnvart brotaþola í skilningi 1. mgr. 201. gr. almennra hegningarlaga nr. 19/1940. Á hinn bóginn er fallist á með ákærða að sú kynferðislega áreitni sem um ræðir í a. lið kafla 2 í ákæru verði heimfærð undir þau sömu lagaákvæði og greinir í fyrsta kafla hennar. Að öðru leyti verður héraðsdómur staðfestur um heimfærslu háttsemi ákærða undir refsiákvæði. Með lögum nr. 61/2007 tóku ákvæði XXII. kafla almennra hegningarlaga nokkrum breytingum. Ber að líta til ákvæða 2. gr. almennra hegningarlaga um refsinæmi og refsingu ákærða. Með breytingarlögunum var refsirammi hækkaður vegna þeirra brota sem um ræðir í fyrstu fjórum köflum ákæru. Að virtu öllu því sem að framan greinir, en að öðru leyti með vísan til forsendna héraðsdóms, verður refsing ákærða ákveðin fangelsi í fimm ár.

Ákvæði héraðsdóms um einkaréttarkröfu og sakarkostnað verða staðfest.

Ákærða verður gert að greiða áfrýjunarkostnað málsins, þar á meðal málsvarnarlaun skipaðs verjanda síns og þóknun skipaðs réttargæslumanns brotaþola, sem ákveðin verða að meðtöldum virðisaukaskatti eins og segir í dómsorði.

Dómsorð:

Ákærði, X, sæti fangelsi í fimm ár.

Héraðsdómur skal að öðru leyti vera óraskaður.

Ákærði greiði áfrýjunarkostnað málsins, 630.265 krónur, þar með talin málsvarnarlaun skipaðs verjanda síns, Á-kk-ef J-kk-ef hæstaréttarlögmanns, 439.250 krónur, og þóknun skipaðs réttargæslumanns brotaþola, S-kk-ef A-kk-ef S-kk-ef hæstaréttarlögmanns, 125.500 krónur.